Noue ontkoming vir NMU-studenteNelson Mandela Universiteit (NMU). (Foto: NMU) Personeel en studente van die Nelson Mandela Universiteit (NMU) in Port Elizabeth moes Woensdag noodgedwonge die universiteit se Suidkampus ontruim weens ŉ veldbrand wat tot naby dié universiteit versprei het. ’n Veldbrand in Noordhoek het glo die universiteit se Suidkampus weens stormsterk winde teen ’n spoed genader waarna die brand ’n heining by ŉ gedeelte van die kampus oorgesteek het. Die universiteit is in ŉ digte rookmassa gehul en studente is aangesê om die kampus as voorsorgmaatreël te verlaat. Zandile Mbabela, woordvoerder van die universiteit, het Donderdag aan Maroela Media bevestig dat die situasie tans onder beheer is en studente teen Woensdagaand ná ’n voorlopige veiligheidsassessering kon terugkeer. Volgens Mbabela kon die plaaslike brandweer in noue samewerking met die universiteit die brand teen Woensdagaand onder beheer bring. “Ons is vanoggend weer terug op ons pos, maar die situasie word steeds fyn gemonitor,” sê Mbabela. ’n Ondersoek sal vandag begin om te bepaal of enige skade deur die brand aangerig is. Mbabela dra egter in dié stadium geen kennis van skade aan die universiteit se infrastruktuur nie.